ตลาดเศรษฐกิจพอเพียง ส่งตรงจากสวนท้องถิ่นในราคามิตรภาพ
งานตลาดเศรษฐกิจพอเพียง "เกษตรปันสุข" ที่พิพิธภัณฑ์การเกษตรเฉลิมพระเกียรติจังหวัดปทุมธานี จัดขึ้นเพื่อมุ่งแบ่งปันเรื่องราวดีๆ แบ่งปันความสุขบนวิถีแห่งความพอเพียง โดยภายในงานได้นำความรู้ด้านการเกษตรที่หลากหลายมาให้ประชาชนบริเวณใกล้เคียง หรือผู้สนใจให้รับรู้และฝึกปฎิบัติจริง ผ่านการอบรมวิชาของแผ่นดินพบกับหลักสูตรเกษตรปันสุข หลักสูตรเพาะผักแบบง่าย ได้ทั้งปี หลักสูตรน้ำมันพริก เรียนรู้ฟรีกับเกษตรกรตัวจริงที่มาถ่ายทอดองค์ความรู้ด้านการเกษตร ในรูปแบบ Onsite และรูปแบบ Online สามารถรับชมพร้อมกันทั่วประเทศ โดยถ่ายทอดสดผ่านทาง ช่อง พิพิธภัณฑ์การเกษตรเฉลิมพระเกียรติฯ รวมไปถึงการเรียนรู้รูปแบบการทำเกษตรสไตล์คนเมือง การเกษตรตามวิถีของคนยุคใหม่ แม้มีพื้นที่จำกัดก็สามารถปลูกผักไว้ทานได้ อาทิ การปลูกผักคอนโด การปลูกผักกลับหัว การปลูกผักในวัสดุเหลือใช้ เป็นต้น การเปิดพื้นที่ตลาดเศรษฐกิจพอเพียง ให้เกษตรกรได้นำสินค้าเกษตรที่ปลอดสารเคมี ที่มาจากเครือข่ายพิพิธภัณฑ์เกษตรฯ และภาคีความร่วมมือจาก 4 ภูมิภาค มาจัดจำหน่ายในราคากันเอง ทำให้ประชาชนใช้ช่วงวันหยุดสุดสัปดาห์ สนใจเข้าร่วมฝึกอบรมตามบูธต่างๆ โดยเฉพาะเลือกซื้อสินค้าเกษตรของดีจากเกษตรกรโดยตรงกันอย่างต่อเนื่อง โดยหนึ่งในเกษตรกรที่นำผักสวนครัวมาจำหน่ายครั้งนี้ กล่าวว่า วันนี้นำผักที่ปลูกเองจากสวนมาจำหน่ายในราคากันเอง เพื่อให้ประชาชนได้กินผักที่ปลอดสารพิษประชาชนที่เลือกซื้อสินค้า กล่าวว่า มางานครั้งนี้ได้รับความรู้เรื่องต้นไม้ พืชสมุนไพร และเป็นการกระจายรายได้แก่เกษตรกรโดยตรง ที่ได้นำผัก ผลไม้ที่สดมาจำหน่ายนอกจากนี้ ในงานยังมีกิจกรรมพิเศษของเดือนนี้คือ ปิ่นโตปันสุข ที่ร่วมเป็นส่วนหนึ่งในการลดการใช้ถุงพลาสติกและถ้วยกระดาษภายในงาน ประชาชนท่านใดที่นำปิ่นโต หรือภาชนะมาใส่อาหารภายในงาน จะได้รับตะกร้าผักจิ๋ว สำหรับประชาชนที่สนใจมองหาที่เที่ยวและซื้อสินค้าเกษตรที่ได้คุณภาพ สามารถมาได้วันนี้วันสุดท้าย จนถึงเวลา 17.00 น. ที่พิพิธภัณฑ์การเกษตรเฉลิมพระเกียรติ จังหวัดปทุมธานี